**Stara kuća broj 4**

 Stara kuća broj 4... Kuća iz koje su često dopirali kojekakvi zvukovi, krikovi, razbijanje. Bila je to kuća u kojoj su živjeli jedan dječak i njegov otac. Njegov samohrani otac. Tužno je što te zvukove nitko nije mogao čuti jer je od prve kuće njihova drvena kolibica bila udaljena skoro dva kilometra. Kada je dječakova majka umrla, otac je počeo piti da „utopi“ tugu. Ubrzo bez alkohola više nije mogao. Postao je ovisnik. To ga je učinilo i zlostavljačem pa se iskaljivao na najbližoj osobi – svome sinu.

 Dječak je volio crtati. Sjeo bi kraj kreveta, uzeo staru bilježnicu, koju je čuvao ispod jastuka, i olovku, te crtao. To bi ga smirivalo. U sobi pokraj, često bi čuo očevo psovanje i razbijanje. Više se ne bi ni obazirao. A kada bi ocu dosadilo razbijati, ušao bi u dječakovu tijesnu sobicu i uzeo mu bilježnicu iz ruku. Derao bi se na njega, tukao ga. A onda bi iz bilježnice istrgnuo prazan list, zalupio vratima i izašao iz kuće. Iako ga otac nije pustio u školu, dječak je bio bistar. Dugo ga je zanimalo što će ocu list papira, no nakon nekog vremena je shvatio. Otac bi otišao u grad, sjeo na pločnik i izvadio papir na kojem bi pisalo da ima bolesno dijete i da mu treba novac za liječenje. Naravno, novac nije prikupljao zato, već kako bi kupio alkohol.

 Jednog sasvim uobičajenog jutra, otac opet uzme komad papira pa ode u grad. Kad se dječak probudio, potražio je oca, ali ga nije nigdje bilo. To ga nije čudilo. Nakon nekog vremena, otišao je u kuhinju potražiti nešto za jelo. Ništa nije našao. Ni to ga nije začudilo, ali je mislio kako vrijedi pokušati. Onda je legao na krevet. Pokušao je opet zaspati kako bi zaboravio na glad, no nije mogao. Trbuh ga je previše bolio. Nakon premišljanja, odlučio je otići do prve susjede koja mu je ponekad, kad oca nije bilo kod kuće, donosila nešto za jelo. Izašao je. Ugledao je oca kako se vraća. Zaboravio je da je nedjelja i da se ranije vraća jer u gradu nema puno ljudi. Prepao se i počeo trčati. Kad ga je otac ugledao, počeo je glasno vikati i trčati za njim. Umorio se nakon nekoliko koraka i sjeo na tlo te popio gutljaj iz boce koju je uvijek neumorno nosio sa sobom.

 No, dječak je svejedno nastavio trčati. Sam se sebi čudio odakle mu uopće toliko snage. Stao je tek kad je došao do susjedine kuće. Ušao je bez kucanja. Prvo što je susjeda zamijetila bila je masnica na dječakovu oku. Već je prije vidjela znakove zlostavljanja na dječaku, no nije mogla biti sigurna. Znala je da mora nešto učiniti. No, vidjela je i da je gladan pa mu je na stol stavila nešto za jelo. Dok je dječak užurbano jeo, susjeda je uzela telefon i otišla u drugu sobu. Nazvala je Centar za socijalnu skrb i sve im ispričala na kraju rekavši : „...kuća broj 4.“ To je bilo jedino što je dječak čuo, no nije shvatio o čemu se radi. Susjeda ga je primila za ruku te odvela kući. Socijalni radnici, koji su ubrzo stigli, vidjeli su u kakvom je stanju kuća te da se otac nije sposoban brinuti o djetetu. Dječaka su smjestili u auto. On je kroz prozor zbunjeno gledao i pitao se što se događa. Slušao je o čemu razgovaraju. Pomislio je kako je čudno da otac nema bocu u ruci i kako je već skoro sasvim trijezan. Volio je pričati s njim kad nije bio pijan.

„Nemojte ga odvesti, molim vas. Volim svog sina.“ Bile su to riječi koje je dječak po prvi puta nakon dugo vremena čuo od oca. Čuo je i neku gospođu kako govori da može doći posjetiti sina tek kad se prijavi u bolnicu na odvikavanje. Otac ih zamolio da pričekaju još malo. Ušao je u kuću i donio dječaku ono što mu je bilo najdraže – bilježnicu za crtanje. Mahnuo im je plačući.

A zatim su otišli.

**Lorena Filko 8. razred**

**OŠ Antuna Mihanovića**

**Klanjec**